b'\n_START_ARTICLE_\nFlemming Preisler\n_START_PARAGRAPH_\nFlemming Preisler (f\xc3\xb8dt 1946 p\xc3\xa5 Frederiksberg) er direkt\xc3\xb8r og er gift med Lene Preisler og har to b\xc3\xb8rn.\n_START_SECTION_\nPigtr\xc3\xa5dsmusiker\n_START_PARAGRAPH_\nI 1960\xe2\x80\x99erne levede Flemming Preisler et liv som feteret pigtr\xc3\xa5dsmusiker blandt andet i bandet Les Rivals, der turnerede i hele Norden og endda opn\xc3\xa5ede at blive udr\xc3\xa5bt til de danske Beatles p\xc3\xa5 forsiden af Se & H\xc3\xb8r._NEWLINE_Bandet startede helt fra bunden uden at eje noget som helst, og m\xc3\xa5tte arbejde sig op derfra, og de skilte sig ud med deres lange h\xc3\xa5r og nye musik, noget som familierne s\xc3\xa5 p\xc3\xa5 med stigende angst fra sidelinien. Det var specielt i den periode, at Flemming Preisler udviklede en fleksibilitet i forhold til andre mennesker._NEWLINE_Men Flemming Preisler kom ned af scenen igen. Efter at have spillet med Peter Belli & Les Rivals og senere i bandet Caravan, lagde han elbassen p\xc3\xa5 hylden i 1970. Rockkarrieren fyldte p\xc3\xa5 det tidspunkt s\xc3\xa5 meget, at han m\xc3\xa5tte v\xc3\xa6lge mellem musikken eller en uddannelse.\n_START_SECTION_\nDirekt\xc3\xb8r\n_START_PARAGRAPH_\nDet blev cand.polit.-studiet, der vandt, og det f\xc3\xb8rte til, at han allerede som 29-\xc3\xa5rig \xe2\x80\x93 efter tre \xc3\xa5r i H\xc3\xa5ndv\xc3\xa6rksr\xc3\xa5det \xe2\x80\x93 kunne skrive under p\xc3\xa5 sin f\xc3\xb8rste direkt\xc3\xb8rkontrakt i Dansk VVS, hvilket gjorde ham til landets yngste direkt\xc3\xb8r for en arbejdsgiverorganisation. Da Dansk VVS og ELFO i 2002 dannede TEKNIQ, indtr\xc3\xa5dte Flemming Preisler som direkt\xc3\xb8r i det nye TEKNIQs direktion._NEWLINE_Han har altid vist stor respekt for h\xc3\xa5ndv\xc3\xa6rksmestre og deres vilje til at fighte for deres virksomhed dag og nat, ogs\xc3\xa5 n\xc3\xa5r resultaterne lader vente p\xc3\xa5 sig. Fascinationen af h\xc3\xa5ndv\xc3\xa6rkerkulturen og det politiske arbejde har v\xc3\xa6ret medvirkende til, at Flemming Preisler nu i snart 30 \xc3\xa5r har haft installationsbranchen som sin hjemmebane._NEWLINE_I de senere \xc3\xa5r har Flemming Preisler igen fundet bassen frem, og spiller i dag i bandet The Caravans. Flemming Preisler er i 2009 ben\xc3\xa5det med Dannebrogsordenen.'